text: Cil orent conté e retrait
   Ço qu’a Troie lor ot om fait,
   Si com li reis les congea,
   Qui sa terre lor devea,
   Ne pas nes i voust consentir
   E assez les cuida laidir :
   Mout par en ont tenu grant conte.
   PageV01P106
   Grant tort, grant despit e grant honte
   Lor fist Laomedon li reis :
   Mout en a pesé a Grezeis,
   En desdeing pristrent e en gros
   De ço qu'il onques fu si os,
   De sa terre lor fist devié ;
   Mout par en sont trestuit irié.
   Juré ont bien tuit e pramis
   Qu'il en destruiront son païs,
   Tote l’en confondront sa terre :
   Seürs puet estre de tel guerre,
   Dont il sera honiz e morz :
   Mal lor i devea ses porz.
   Ne s'en voust pas taire Herculès :
   Sor sei en prist le greignor fais,
   A toz ses amis le mostra ;
   Tant dist, tant fist, tant porchaça
   Que ceus de Grece a esmeüz
   Vers Troïens toz irascuz.
   Par son porchaz e par ses diz,
   Si com reconte li Escriz,
   Mut le damage e tot l'afaire
   PageV01P107
   Que vos orreiz hui mais retraire.
   A Parte ala, ne tarja plus;
   La trova Castor e Pollus :
   Frere esteient e andui rei,
   Riches ert chascuns endreit sei.
   Cist ont grant joie fait de lui.
   Tant lor a dit que ambedui
   Li ont pramis a aïdier :
   « Prest sont » ço diënt, « del vengier;
   Ja por eus n'i avra tarjance,
   Mout en iert prise grief venjance.
   Bien puet estre li reis seürs,
   Ja si forz tors ne si forz murs
   N'avra, que par force nes prengent
   E que sa honte ne li vengent. »
   Mout par s'en fait Herculès liez
   E mout les en a merciiez
   E parfondement les encline;
   PageV01P108
   Puis est alez a Salemine.
   Telamon trueve le corteis :
   N’ot en Grece meillor Grezeis,
   Ne plus riche, ne plus hardi,
   Ne Mieuz aidant a son ami.
   Tote l'uevre li a retraite
   E la honte que lor fut faite :
   « Se vos », fait il, « de rien m'amez,
   « Or i parra ; si en venez
   « A Troie, quar nos i alons :
   « Pro avrons gent, se vos avons.
   « Trop sereit lait tot a estros
   « Que nos i alissiens senz vos ;
   « Mout iert honiz qui remandra. »
   Tant li a dit, tant li preia
   Que de l’aler cil li afie ;
   E Herculès mout l'en mercie.
   Puis est venuz en Fice ariere.
   A Peleüs fait grant preiere
   Que de l’aler prenge conrei,
   E de mener ensemble o sei
   Les meillors homes de sa terre
   E ceus qui plus sevent de guerre.
   PageV01P109
   « La terre est riche e d'aveir pleine :
   « Senz grant travail e senz grant peine
   « Porrons le païs eissillier
   « E nostre grant honte vengier.
   — Par fei », ço respont Peleüs,
   « Tant i menrai contes e dus
   « E chevaliers proz e hardiz, —
   « De ço seiez seürs e fiz, —
   « Qu'en la terre sojornerons
   « Un an o dous, se nos volons. »
   Fait Herculès : « Vos dites bien :
   « Ne me poüsseiz dire rien
   « Dont me feïsseiz si grant joie,
   « Come d’aler sor ceus de Troie. »
   A Nestor est tot dreit alez,
   Qui riches ert e renomez.
   L’uevre li prent tote a retraire
   E ço que il voleient faire.
   Cil ne s'en fait de rien eschis,
   Ainz dit : « Senz faille vos plevis
   « Que jo serai li premerains
   « A destruire les Troïains.
   « Ja ne verrai vostre message,
   « Sempres ne m’aiez al rivage ;
   PageV01P110
   « Teus compaignons menrai o mei,
   « Qui tost movront un grant desrei.
   « Jo n'oï onques mais novele
   « Que plus me fust bone ne bele ».
   Or a quant que vueut Herculès :
   Nule chose ne li faut mais.
   As porz font faire quinze nes ;
   D'ancres, de veiles e de tres
   Les apareillent e guarnissent
   E de vitaille les emplissent.
   Quant vint el tens qu'iverz devise,
   Que l'erbe vert pert en la lise ;
   Lan que florissent li ramel,
   Que doucement chantent oisel,
   Merle, mauviz e oriol
   E estornel e rossignol,
   La blanche flor pert en l’espine
   E reverdeie la gaudine ;
   Quant li tens est douz e soés,
   Lors partirent des porz les nes.
   Ceus qu'Herculès aveit somons,
   Les dus, les princes, les barons,
   PageV01P111
   Ot toz mandez e atenduz,
   Ainz que des porz se fust meüz.
   Puis s'empeignent es hautes ondes;
   Par la ou els sont plus parfondes,
   Traient e siglent a esforz.
   Dès qu'il furent parti des porz,
   Onques ne pristrent ces ne fin,
   Nul jor ai seir ne al matin,
   Desci qu'il virent la contree
   Qu’il aveient tant desiree :
   Mout par orent trestuit grant joie
   Quant le païs virent de Troie.
   Le jor laissierent trespasser,
   E quant ço vint a l’avesprer,
   Al port de Sigeon tornerent,
   Totes lor nes i ariverent.
   Quant il les orent aancrees,
   Si les ont bien achastelees :
   Par les bretesches metent armes,
   Haches, darz, javeloz, gisarmes,
   PageV01P112
   Que, se ço esteit aventure
   Que d'eus fust fait desconfiture,
   As nes refust lor forterece,
   S'il lor tornot a grant destrece.
   Quant la nuit fu tres bien meiee
   E la lune se fu couchiee,
   Sor le rivage, el bel sablon,
   S’en eissirent fors li baron.
   Un parlement ont d'eus josté ;
   Peleüs a premiers parlé :
   « Oëz, » fait il, « seignor ami,
   « Riche, sage, pro e hardi.
   « En tot le siecle ne sai taus,
   « Si corajos ne si vassaus,
   « Ne qui aient le tierz conquis
   « Riches terres ne bons païs.
   « Mainte bataille avez vencue
   « E mainte terre escombatue :
   PageV01P113
   « Par tot vos est bien avenu,
   « Quar onques ne fustes vencu,
   « Ne ne sereiz ja por nul plait.
   « Tant avons espleitié e fait
   « Qu'en cest païs some entré,
   « Nel sevent ancore home né.
   « A ço nos covient ore entendre
   « E entre nos tel conseil prendre
   « Que nos ensi le poissiens faire.
   « E de ceste chose a chief traire,
   « Que nostre en seit or la victoire,
   « L’onor e le pris e la gloire.
   « Treis choses vos i vueil mostrer,
   « Que bien i font a esguarder
   « E que chascuns deit bien saveir
   « Que faire en deit tot son poëir.
   « L’une est de prendre vengement
   « Del lait qu'il firent nostre gent,
   « Quant de cest païs les chacierent
   « E laidement les manacierent.
   PageV01P114
   « L'autre est des terres chalongier,
   « Qu‘il ne nos puissent damagier :
   « N'avra en eus que corrocier,
   « Quant verront lor terre eissillier ;
   « Mout se peneront del defendre
   « E de nos cors ocire e prendre;
   « Mais de ço ne m'esmai de rien,
   « Quar vos le fereiz par tot bien.
   « La tierce chose que vos dis,
   « Se nos vencons noz enemis :
   « A Troie sont li grant tresor
   « De pailes e d’argent e d'or
   « E de tote autre manantie,
   « Ne nos n’avons pas la navie
   « Ou la meitié en portissons,
   « Quant nos nos en retornerons ;
   « Toz jorz en serons mais manant
   « En noz terres e nostre enfant,
   « E tote Grece en vaudra mais,
   « Quant serons mort, mil anz après.
   PageV01P115
   « Or n'i a plus : la nuit s’en vait;
   « Ne covient pas faire lonc plait.
   « Tens est mais hui de nos armer :
   « Jusqu'a poi verrons ajorner.
   « Partons noz genz e ordenons
   « E nos eschieles devisons
   « Par tel sen e par tel maniere,
   « Com plus nos seit chose legiere,
   « Que, quant ço vendra a la feire,
   « Qu'il nen i ait rien a refaire,
   « Que ne seiens gent esbaïe.
   « E qui le mieuz savra, sil die. »
   Herculès respondi premier :
   « Leial conseil e dreiturier
   « Donez, sire, senz nule dote.
   « Faisons armer nostre gent tote :
   « A Troie en auge une partie,
   « L'autre remaigne a la navie.
   « Jo e Telamon veirement
   PageV01P116
   « Irons devant o nostre gent ;
   « Vos vendreiz el conrei après
   « A  sostenir le greignor fais :
   « Chascuns avra sa compaignie.
   « Ainz que l'aube seit esclarcie,
   « Nos embuscherons près del mur
   « En lieu covenable e seür.
   « Li autre, qui ci remandront,
   « En treis conreiz se partiront :
   « En l'un sera li reis Nestor,
   « E en l’autre sera Castor ;
   « Pollus avra le tierz conrei.
   « Devant les nes, el sablonei,
   « Tendreiz o eus torneiement.
   « Ço sai jo bien certainement,
   « Dès que li reis ci nos savra,
   « O quant que il aveir porra,
   « S'en istra sempres o le cri :
   « En es le pas les avreiz ci.
   « Tant voudront estre a la meslee,
   « Ja la cité n'iert reguardee,
   « E qui ainz ainz ça en vendront,
   PageV01P117
   « Dès que la novele en orront :
   « Mout sera tart as Troïans
   « Qu’il nos truissent ça fors es chans.
   « Ja n'i avra resne tenue
   « Desci que targe i ait fendue.
   « Vos, n'aiez cure de desrei :
   « Ici mantenez le tornei.
   « Nostre gent sera embuschiee :
   « Quant la vile sera voidiee,
   « De nostre embuschement saudrons,
   « Tot a delivre i entrerons ;
   « Ja n'i troverons grant content,
   « Quar fors sera tote lor gent.
   « Quant les portes avrons saisies
   « E de nos chevaliers guarnies,
   « Après lor dos nos apoindrons ;
   « En itel sen les forsclorons,
   « Sorpris seront de grant maniere,
   « Quant escrié seront deriere;
   « Estrangement seront enclos,
   PageV01P118
   « Quant nos les assaudrons as dos :
   « Se ariere vuelent torner,
   « Par nos les covendra passer.
   « Onc ne virent si fort passage,
   « Ne qui lor tort a tel domage :
   « Leiaument vos jur et plevis
   « Qu’ensi seront tuit mort e pris.
   « Qui mieuz savra, si m’i ament;
   « Mais, solonc le mien esciënt,
   « Jo cuit aveir auques bien dit. »
   N’i ot un sol, grant ne petit,
   Qui li conseil a buen ne tienge,
   Coment que il lor en avienge,
   As armes corent a eslais,
   Quar le jor criement, qui est près.
   Sor le rivage, el sablonei,
   A chascuns d’eus pris son conrei.
   PageV01P119
   De blans haubers, d'eaumes aguz
   E de maintes colors escuz
   S'apareillierent gentement;
   Après desevrerent lor gent.
   Herculès chevaucha premiers
   Bien o dou mile chevaliers.
   Dus Telamon avuec sa gent
   Chevauche après serreement :
   Trei mile en i ameine o sei,
   Qui soz Ies heaumes furent quei.
   Après chevauche Peleüs,
   Qui des chevaliers ot le plus :
   Quatre mile, tuit alosé,
   En vont o lui vers la cité.
   Mout sont riches les treis compaignes :
   Covertures et entreseignes
   Aveient de maintes colors.
   Anceis que pareüst li jors,
   PageV01P120
   Se repostrent par les vergiers,
   Qu'il troverent granz e pleniers.
   Contre le tens d’esté novel,
   Esteient flori li ramel,
   E li arbre vert e foillu
   Les ont guardé e defendu,
   Que nus ne les i aparçut.
   Li clers rnatins, qui venir dut,
   Ne tarja guaires : l’aube crieve
   E li soleuz s’espant e Iieve.
   Li païsant de la contree
   Virent la grant gent aünee,
   Virent les nes e les armez :
   Ço les a fortment esfreez.
   Li criz lieve par le païs,
   Dès qu'il virent lor enemis;
   Grant fut la noise e granz li sons;
   Fuient as bois e as boissons.
   A la cité en vait li criz :
   Li plus seürs fu esfreïz.
   Laomedon ot mout grant ire,
   PageV01P121
   Quant il oï noncier e dire
   Que li Greu erent retorné
   Por lui destruire e son regné.
   Isnelement arma son cors,
   De la vile s'en eissi fors,
   O itant de gent come il ot
   E come il onques aveir pot.
   Vers eus chevauche a grant espleit,
   E dès que il les aparceit,
   Ferir les vait demaintenant :
   La ot maint chevalier sanglant,
   E maint navré e maint maumis,
   E maint abatu e ocis ;
   E dès qu'il vindrent as espees,
   Mout s’entredonent granz colees.
   La ot maint heaume esquartelé
   E maint chevalier decoupé :
   Par grant ire se requereient.
   PageV01P122
   Espessement s’entrociëient.
   Nestor avuec la soë gent
   Les encontra premierement.
   Le pis en ot al comencier :
   Mout i ot as suens grant mestier.
   Grant piece tindrent le tornei,
   Ainz que venissent li conrei
   Ou Castor e Pollus esteient;
   Mais puis que il le bosoing veient,
   Si secorent lor compaignons.
   Lors mut Castor o tot les sons :
   Lances baissiees, escuz pris,
   Vont encontre lor enemis.
   La ot grant presse e grant huëe
   E mainte fort targe esfondree.
   Mout se tindrent li Troïien,
   Estrangement le firent bien :
   Onc de la place ne se murent,
   Toz tens espessierent e erurent.
   Lor gent veneit a granz compaignes
   PageV01P123
   Par valees e par montaignes:
   Une envaïe lor ont faite,
   Ou mainte espee ot nue traite.
   La ot mainte sele voidiee ;
   Chaciez les ont plus d'une archiee.
   Se ne fust li conreiz Pollus,
   Qui a venir ne tarja plus,
   Sempres i perdissent Grezeis:
   Mais li autre, qui vindrent freis,
   Lor laissierent chevaus aler:
   La veïsseiz estor lever
   Estrange e pesme e doloros,
   Lait e mortel e angoissos.
   Grant sont li hu, grant sont li cri ;
   La s'aïdent li plus hardi :
   Al departir sont les colees.
   Quant les compaignes sont jostees,
   Si ront recovree la place;
   Mais mout dura petit la chace,
   E ne por quant li Troïien
   I perdirent, ço sai jo bien,
   PageV01P124
   Cent chevaliers proz e vaillanz
   E de toz les mieuz combatanz.
   Laomedon, de Troie reis,
   A esguardé que li Grezeis
   Damagereient mout sa gent,
   S'il ne les teneit autrement.
   Trop folement se desreoënt,
   Nule mesure n'i guardoënt :
   Mout i perdeient por ço plus.
   Li reis les a fait traire en sus,
   Sevrez les a e faiz conreiz :
   Dès or sera beaus li torneiz;
   Or i avra joste senz faille,
   Ainz que departe la bataille.
   Li reis Nestor fu mout hardiz
   E chevaliers granz e forniz.
   Armez fu bien el milsoudor,
   PageV01P125
   Soz ciel n'en aveit nul meillor :
   Uns sors baucenz ert de Castele,
   Ne s’i tenist pas arondele.
   Les menuz sauz en vient es rens:
   En corage ot e en porpens
   Qu'il ira ja ferir les lor.
   Laomedon mantint l'estor,
   Ses homes chadele e estreint :
   De bien faire pas ne se feint.
   Onques nus hom de mere nez
   Plus richement ne fu armez ;
   Riches armes ot a merveille.
   D'une chiere porpre vermeille
   Ot coverture e entreseigne
   E en sa lance grant enseigne ;
   Les lengues l’en batent as poinz.
   Nestor broche vers lui toz joinz.
   Li reis le vit vers lui venir,
   De plain eslais le vait ferir :
   Tant com cheval porent aler,
   PageV01P126
   Se vont granz cous entredoner ;
   Par mi les bocles des escuz
   Se passserent e fers e fuz.
   Li reis a peceié sa lance,
   Mais jo vos di bien senz dotance,
   Nestor eüst navré a mort,
   Se il n’eüst hauberc si fort.
   Cil refiert lui par grant vigor,
   Si que la targe peinte a flor
   Li a fendue e dequassee
   E la broine li a fausee ;
   Auques l'a navré tot de plain
   Par mi le braz e par la main;
   Puis l'a empeint de tel vertu
   Qu’a la terre l'a abatu.
   Li reis fu merveilles iriez :
   Isnelement sailli en piez.
   Ainz que Nestor feïst son tor,
   Ot trait le vert brant de color ;
   Treis cous l’en dona granz e fiers :
   PageV01P127
   Mout ert li reis bons chevaliers.
   Uns Troïens, Cedar ot non,
   Jovnes senz barbe e senz grenon, —
   N'ert ancor pas li anz passez
   Qu’il aveit esté adobez. —
   Mout ot grant duel, mout fu marri,
   Por poi li cuers ne li parti,
   Quant son seignor vit a la terre :
   Par ire vait Nestor requerre.
   Tel li dona en mi le piz
   Que de sa lance vole escliz :
   Outre en passast le confanon,
   Se il n’eüst hauberc si bon ;
   Mais ne por quant al par hurter
   L’a fait a la terre enverser.
   Li heaumes feri el gravier,
   Si quel virent mil chevalier.
   Toz li premiers qui i avint,
   PageV01P128
   Ço fu li reis, qui le brant tint
   Cler e trenchant el poing tot nu :
   Parmi l’eaume l’en a feru
   De tel aïr que le nasal
   L'en a abatu contre val,
   Que de la levre e del menton
   Puet om veeir sor le sablon.
   Bien cuit que s'en venjast li reis,
   Se nel hastassent li Grezeis ;
   Mais tant i a d’eus assemblé
   Que l’un de l’autre ont dessemblé.
   Mais ainz qu'il fussent remonté,
   I ot maint chief de bu sevré.
   Li Troïen bien s’i aidierent
   E des Grezeis mout damagierent :
   Ocis en ont tens trente sis,
   Qui mout esteient de grant pris.
   Castor a bien Cedar veü,
   Qui Nestor aveit abatu ;
   Mout le vit bien aidier e poindre
   E mout sovent o les suens joindre.
   Devers le roi n'a en la place
   PageV01P129
   Un sol des suens qui mieuz la face.
   Sor un cheval d'Espaigne sor
   Sist bien armez li reis Castor :
   Par mi les rens vint eslaissiez
   Vers Troïens fel e iriez,
   Prez del damagier senz demore.
   Uns Troïens li corut sore :
   Seguradon aveit cil non;
   Bel cors, bel vis, bele façon
   Aveit sor tote creature ;
   Riches hom ert a desmesure.
   Il e Cedar erent cosin,
   Mout i aveit noble meschin.
   Cil e Castor s'entrecontrerent ;
   Enz el mi lieu des rens josterent
   De tel aïr com li cheval
   Porent moveir de lor estal :
   Bien i parut a lor escuz,
   Qu'estroëz orent e fenduz.
   Seguradon sa lance brise,
   PageV01P130
   Onques n’i ot autre devise :
   Bien cuit, s’ele ne peceiast,
   Que del cheval jus le portast.
   Castor le navra al joster ;
   Onc li haubers nel pot sauver :
   Son confanon el cors li baigne,
   Li dueus des suens creist e engraigne.
   Cedar vit son cosin navrer,
   Sempres cuida del sens desver ;
   Ja morra, s’il nel puet vengier.
   Isnelement point le destrier,
   Castor a pris bien en travers.
   De la lance trencha li fers :
   L’escu li perce e la ventaille,
   Iluec li fist sis haubers faille ;
   Par mi la chiere l’a navré
   E del cheval jus enversé.
   Par la regne prent le destrier,
   Si l’a baillié un escuier :
   Par grant proëce l’a conquis.
   Castor dut bien estre entrepris :
   A terre fu entre tel gent,
   PageV01P131
   Qui ne l'amoënt de neient.
   Cedar li dist : « Sire vassal,
   « N'en menreiz mie del cheval.
   « Auques ai mon cosin vengié,
   « Dont mout m’aviëz fait irié.
   « Ja del guaaing d'este contree
   « N'avreiz la perte restoree :
   « Guage nos i avez laissié
   « E plus perdu que guaaignié ;
   « Mil en gisent sor la marine,
   « Dont ja mais jor n'avrons haïne :
   « En cest païs nos remandront,
   « Ja mais Grece ne reverront. »
   Castor ert pris e retenuz,
   Qui mout s'ert a pié combatuz,
   Quant reis Pollus l'a socoru.
   Cele part as le vos venu :
   Son frere ne lor laira mie,
   PageV01P132
   Tant come il ait el cors la vie.
   D'ire desvez, en es le pas,
   Les est alez ferir el tas ;
   Set cent Grezeis de grant valor
   Le sivent après en l'estor.
   Ja i avra fiere meslee :
   Trop iert la joste comparee
   Que Castor fist. Jo n'en sai al :
   La s'entrevienent li vassal,
   La s'entredonent, la s'empeignent ;
   D'eus entrocire ne se feignent.
   La terre est cbverte des morz.
   Jo qu'en direie ? Par esforz
   Fu Castor rescos e montez,
   Qui bien fu en set lieus navrez :
   Par vive force lor tolirent,
   As branz la presse departirent.
   Pollus lor i fist grant damage,
   Quar le fil al rei de Cartage
   Lor i ocist : ço fu dolor.
   PageV01P133
   Nies ert le rei, fiz sa soror ;
   Jovnes esteit, de poi d’aage,
   Mais bel vaslet i ot e sage.
   Assez fu plainz e regretez :
   Eliachim ert apelez.
   Quant li Troïen mort le virent,
   Poëz saveir grant duel en firent :
   Criënt, plorent e font granz dueus,
   Por lui derompent lor cheveus.
   Li reis trova mort son nevo :
   Plora des ieuz e fist un vo
   Que ja mais Troie ne verreit
   Desci que il vengié l’avreit.
   Ses homes a trestoz somons :
   « Poignons, » fait il, « fil a barons;
   PageV01P134
   « Quar destruions noz enemis,
   « Sin delivrons nostre païs,
   « Que cist coilvert vuelent destruire
   « E metre a duel et a martire.
   « Veez voz freres, voz amis,
   « Vez mon nevo, qu'il m’ont ocis.
   « Or i parra qui me sivra
   « E qui mon enui vengera. »
   A tant a fait li reis soner
   Un cor d'olifant haut et cler.
   Li renc fremissent environ,
   N’i set coarz sa guarison :
   Jas troveront feus e engrès,
   Hui mais les requerront de près.
   Li reis chevauche o les premiers :
   Bien ot set mile chevaliers.
   Les escuz pris, lances baissiees
   PageV01P135
   S'entrassemblerent les maisniees :
   La veïsseiz estor mortel,
   Ja mais nus hom ne verra tel.
   Nel porent li Grezeis sofrir,
   Le champ lor covint a guerpir :
   Jusqu’a la mer ne tindrent place,
   Assez perdirent en la chace.
   Ja ne tenissent mais conrei,
   Quant uns messages vint al rei :
   Dircès ot non de Salemine,
   Parenz prochains ert la reïne.
   Par mi le cors ot une plaie
   Que de la mort fortment l’esmaie :
   « Laomedon, » fait il, « que fais?
   « Sire, por quei ne t’en revais ?
   « Hui cest jor ies morz e traïz,
   « Tu seras sempres desconfiz.
   « Vez lor gent venir après mei :
   « Set mile sont e plus, ço crei.
   PageV01P136
   « Troie ont prise par traïson,
   « Ja mais nul jor n'i rentreron :
   « Es tors, es murs e es portaus
   « A plus de mil de lor vassaus ;
   « La vile ont prise e si guarnie
   « Que perdue l'as a ta vie.
   « Part tei de ci delivrement,
   « Si chevauche contre lor gent :
   « Mieuz est qu'encontre lor ailleiz
   « Que vos ici les atendeiz. »
   Mout fu espoëntez li reis,
   Quant il oï que li Grezeis
   Aveient sa cité saisie :
   S’il s'esmaia, n'en merveil mie.
   Si grant duel a e si grant ire,
   Ne set que faire ne que dire ;
   Bien veit n'en puet senz perte aler.
   Un graile a fait a tant soner.
   Sa gent restreint environ sei,
   Mais onc n'en puet sevrer conrei,
   Quar li Grezeis ne li laissoënt,
   PageV01P137
   Qui de neient nes espargnoënt :
   De près lor esteient veisin,
   Sis font morir de male fin.
   Li reis, dolenz e entrepris,
   Vait encontre ses enemis :
   D'ire et d’angoisse, vueille o non,
   Li chiet l'eve a val le menton ;
   Sa perte veit e son damage,
   Por poi que toz vis n'en enrage.
   Teus mil en veit vers sei venir,
   Qui maintenant l'iront ferir :
   Ne puet mais estre en autre sen,
   Dès or i perdront Troïen.
   Nestor e Castor e Pollus
   Les asaillent, ne pueent plus.
   Danz Herculès e sa maisniee,
   Que mout fu gent apareilliee,
   Les ont devant si aprochiez,
   PageV01P138
   Mil confanons i a baissiez.
   De plain eslais lor corent sore,
   Mout en ociënt en poi d’ore.
   Cil furent las, cist furent freis ;
   Enclos les orent li Grezeis :
   Derier les fierent e devant,
   Mout en ociënt maintenant.
   Mout i oïsseiz granz criëes
   E granz retenteïz d'espees.
   Sor un cheval sist Herculès,
   E si n’orra parler jamais
   Nus hom de tel ne de son per :
   Pro vos en porreit om conter,
   Mais a peines creü sereit
   Come il fu nez ne qu'il valeit.
   Iriez, le brant d’acier nu trait,
   S'embat es presses, si lor vait :
   Fiert e chaple, bote e empeint,
   Tot detrenche quant qu'il ateint ;
   Dous meitiez fait d'un chevalier.
   PageV01P139
   Si granz cous fiert del brant d'acier,
   Entor lui muerent e fenissent,
   Tote la place li guerpissent.
   Tant a venu, tant a alé,
   Laomedon a encontré.
   Il ne l’ala plus loing querant :
   Si grant li a doné del brant
   Que la teste li a tranchiee,
   Veiant le mieuz de sa maisniee.
   Quant il virent mort lor seignor,
   Onc puis ne pristrent d'eus retor :
   Chascuns de sei guarir se peine,
   Dès qu'il furent senz chevetaine;
   Le champ guerpissent maintenant,
   Vers la vile s'en vont fuiant.
   Mais devant lor sont li Grezeis,
   Qui les abatent treis e treis,
   Jo qu’en direie? A grant dolor
   Furent mort e destruit le jor ;
   Laomedon i fu ocis,
   Poi eschapa des autres vis.
   Quant partie fu la meslee
   PageV01P140
   E la bataille fu finee,
   En la cité trestuit entrerent :
   Onques contredit n'i troverent.
   De femmes e d'enfanz petiz
   I ert trop granz li ploreïz;
   Es temples as deus s'en fuieient,
   Quar aillors guarir ne saveient.
   Mainte dame, mainte pucele,
   Mainte borgeise riche e bele
   Veïst om foïr par les rues,
   Paoroses e esperdues :
   En lor braz portent lor enfanz.
   Tant par i esteit li dueus granz,
   Onques ne fu en nul lieu maire,
   Ne nus nel vos savreit retraire.
   Totes ont les maisons guerpies
   Pleines de riches mananties :
   Mout en troverent li Grezeis.
   Bien i esturent plus d'un meis :
   Maint riche aveir, maint bon tresor
   De pailes e d'argent e d'or,
   PageV01P141
   E mainte pierre e maint anel,
   E d’or et d'argent maint vaissel,
   Et maint cheval e maint ostor,
   E maint riche drap de color
   En porterent en lor contree.
   Trestote ont la vile guastee,
   Les fortereces ont fondues
   E les riches tors abatues :
   Onc n’i remest meison entiere
   Ne mur ne temple ne maisiere,
   Ne bon palais ne bei maneir.
   Des femmes firent lor voleir :
   Assez i ot des vergondees,
   Sin ont des plus beles menees.
   La fille al rei, Esiona, —
   Ja mais plus bele ne naistra,
   Ne plus franche ne plus corteise,
   Grant ire en ai e mout m'en peise, —
   Cele en a Telamon menee :
   Danz Herculès li a donee,
   PageV01P142
   Por ço qu’en Troie entra premier.
   N’en ot mie mauvais loier,
   E s'il a femme l’esposast,
   Ja guaires donc ne m’en pesast;
   Mais puis la tint en soignantage,
   Ço fu grant duel e grant damage.
   Quant lor buens orent acompliz
   E li navies fu guarniz,
   Es nes entrerent a grant joie,
   Puis partirent des porz de Troie ;
   Par mer siglerent e nagierent
   Tant que en Grece repairierent.
   Grant joie en firent lor ami
   E trestuit li autre autresi.
   Granz graces ont as deus rendues
   De ço qu'ont victoires eües :
   Mout lor ont faiz granz sacrefises
   PageV01P143
   E voz renduz e granz servises.
   Mout ont granz aveirs departiz
   A lor peres e a lor fiz;
   Tant en donent a lor maisniees
   E as prochains de lor ligniees,
   Onc puis povreté ne conurent :
   Riche, asazé e manant furent;
   De Troie e de sa manantie
   Fu tote Grece replenie.
   Or vient uevre, s'est qui la die,
   Ja mais teus ne sera oïe.
   L’uevre e la chanson vos ai dite,
   Si com jo l’ai trovee escrite,
   Saveir par com faite acheison
   Avint ceste destrucion.
   Par assez petit d'uevre mut,
   Mais mout par monta puis e crut:
   PageV01P144
   Onques chose, si com jo truis,
   A tant n'ala ne ainz ne puis,
   Quar d'icel tens tuit li meillor
   En furent mort a grant dolor.
   Por assez petit comença
   La guerre, que tant puis dura ;
   Mout par en fu l’uevre dotose,
   E la fin en fu dolorose.
   Or est la chose comenciee,
   Que mout sera griefment vengiee ;
   Mais li respiz al vilain dit,
   Qui onques de rien n’i faillit:
   Teus cuide sa honte vengier,
   Cui en avient grant encombrier.
   Mais ço puet or bien remaneir.
   Qui la chose voudra saveir,
   Si atende : nos li dirons,
   Solonc ço qu’el Livre trovons,
   Com faitement iço ala,
   PageV01P145
   Qui perdi e qui guaaigna,
   Qui fu ocis e qui ocist,
   E saveir qui venjance prist :
   Qui fu riches e qui fu proz,
   E qui fu plus loëz de toz,
   E qui fu tenuz al plus sage,
   E qui de plus hardi corage,
   E qui i reçut greignor pris.
   Iço que j’en l'Estoire en truis
   Me porra oïr reconter
   Qui bien me voudra escouter.
  